Δεν τρώμε το μοσχαράκι μας.Και τώρα;;;;; - Page 5 - Στερεές τροφές - Parents.org.gr\nΔεν τρώμε το μοσχαράκι μας.Και τώρα;;;;;\nΑπό emanouela, Φεβρουάριος 6,2009 in Στερεές τροφές\nΤωρα για να σε απενεχοποιησω για την κρεμα μετα το φαγητο θα σου πω ότι υπαρξαν φορες που μετα το φαγητο του εδινα και μια κουταλιτσα τουρτιτσα μπα και παρει κανα κιλο.\nΔηλαδή, τι άλλο θα κάνουμε!!!\nΗ αλήθεια είναι ότι εχθές μου είπε η κοπέλα ότι έφαγε (για ελάχιστες ποσότητες μιλάμε πάντα) αλλά χωρίς να κλαίει! οπότε θα συνεχίσω την ίδια συνταγή, και θα δοκιμάσω να βάλω μία μέρα και άνιθο (τον οποίο σιχαίνομαι) αλλά αν είναι να της αρέσουν τα μυρωδικά, θα εμπλουτίσω τα φαγητά, μήπως και φάει καμία κουταλιά!\nΜπισκότα δεν έχω δώσει ακόμα γενικά, αλλά θα πάρω το γιατρό για τα υπόλοιπα που λέγαμε εχθές, και θα τον ρωτήσω και για μπισκοτάκι!\nΣας ευχαριστώ πάρα πολύ κορίτσια για τις συμβουλές!\nΕίναι πολύ δύσκολο να βλέπεις το παιδί να μην τρώει, το καταλαβαίνω αλλά είναι μικρούλα ακόμα, κάνε υπομονή!!!\nΕγώ θα σου πρότεινα να δοκιμάσεις και κάτι σε κομματάκια, π.χ. πολύ καλά βρασμένο καρότο ή πατάτα ή ψίχα ψωμάκι με ελαιόλαδο. Στην ηλικία σας εγώ έτσι απασχολούσα την δικιά μου όταν ήμασταν έξω, της έδινα ψωμάκι με λάδι ή την ψίχα της πατάτας ή της ντομάτας ή λίγη φέτα κ.λπ. Είναι βέβαια γεγονός ότι είναι το δεύτερο παιδί και ήμουν ξεψαρωμένη, στον γιο μου δεν τα έκανα αυτά πριν τον χρόνο ούτε κατά διάνοια.\n7 κιλά σε ηλικία 12 μηνών είναι πολύ χαμηλά. Δικαιολογείται μόνο με αντίστοιχα χαμηλό ύψος.\nΚαι η δικιά μου η κόρη με βασάνισε με το βάρος της, αλλά πιο συνετό μου φαίνεται να προσπαθείς σαν μαμά να αλλάξεις την κατάσταση, παρά να παραμένεις ήσυχη και να λες ότι όλα θα φτιάξουν ως δια μαγείας. Εγώ θα σου πρότεινα καλύτερα να συνεχίζεις τους πειραματισμούς και να παίρνεις και τις ιδέες που σου δίνουν άλλες μαμάδες και καλή δύναμη!\nΕπειδή το θέμα της διατροφής με απασχόλησε και με άγχωσε πάρα πολύ στην ηλικία που είστε θα σου πω μερικά πράγματα που είχα διαβάσει και τελικά επαλήθευσα με το δικό μου παιδί (τώρα 16 μηνών).\nα. Τα περισσότερα παιδιά δεν είναι έτοιμα για στερεές πριν κλείσουν τον 6ο. Με το να τους δίνουμε νωρίτερα, τα πιέζουμε να κάνουν κάτι για το οποίο δεν είναι συνήθως έτοιμα. Έτσι πολύ πιθανό να βγάλουν αντίδραση\nβ. Μέχρι το 1ο χρόνο, οι στερεές τροφές είναι συμπληρωματικές. Αυτό σημαίνει ότι το παιδί δεν αντικαθιστά γάλα με γεύμα, αλλά συμπληρώνει. Το γαλα είναι η κύρια πηγή διατροφής. Αυτό είναι η οδηγία του Παγκόσμιου Οργανισμού Υγείας μετά από διασταύρωση πλήθους ερευνών. Πρακτικά αυτό σημαίνει ότι το παιδί δοκιμάζει και εκπαιδεύεται στις γεύσεις, τρώει όσο θέλει (1 κουταλάκι; ναι, μόνο ένα) και στη συνέχεια συμπληρώνει με γάλα. Είτε αυτό είναι θηλασμός, είτε σκόνη.\nγ. Η δική σου διάθεση είναι καταλύτης. Όσο αγχώνεσαι, τόσο πιέζεται το παιδί\nδ. Βάλατε πολύ γρήγορα τρία γεύματα και ίσως έπεσαν πολλά. Ενδεικτικά (και αν το παιδί είναι δεκτικό) τρία πλήρη γεύματα έχουμε στον 9ο\nε. άσε το παιδί να επεξεργαστεί το φαγητό του. Να το πιάσει, να το μυρίσει, να γλύψει τα δάχτυλά του.\nστ. Δες την πιθανότητα να το "γυρίσετε" σε blw, ίσως του αρέσει περισσότερο να τρώει κομμάτια\nΈκανα πολλά λάθη, κυρίως πίεση, και η δικιά μου μπλόκαρε και άργησε να ξεκινήσει να τρώει. Όταν πήρα απόφαση ότι θα μαγειρεύω και ας πετάω, αρκεί να είναι ευδιάθετη, τότε δια μαγείας άρχισε το παιδί να είναι δεκτικό. Φυσικά και να ελέγξετε αν υπάρχει θέμα υγείας, αλλά παράλληλα ίσως να κάνατε ένα "restart" στη σχέση σας με το φαγητό. Προσωπικά, δε θα έδινα ρυζαλευρο ή άλλη έτοιμη κρέμα για μεσημέρι. Θα ξεκινούσα με ζωμό κότας/μοσχάρι σκέτο για 1-2 μέρες, και σιγά σιγά σε κρεατάκι με πατάτα, καρότο κλπ, και όσο θέλει το παιδί.\nΝα θυμάσαι τον κανόνα για μια σωστή διατροφή\n"Ο γονιός ορίζει το τι θα φάει, που θα φάει και πότε θα φάει το παιδί. Το παιδί αποφασίζει το πόσο και αν"\nΑν έχεις λογαριασμό στο fb υπάρχουν εξαιρετικές ομάδες να σε βοηθήσουν τόσο με τις αφαγίες όσο και με τη παιδική διατροφή (πότε εισάγουμε τι, συνταγές κα). Οι παιδίατροι κάποιες φορές δυστυχώς δεν είναι σωστά ενημερωμένοι σε αυτό το θέμα.\nΦυσικα και είναι πολύ χαμηλα...και τωρα που είναι σχεδόν 4 ετων και είναι μολις 13 κιλα και παλι χαμηλα είναι.Στο υψος είναι στο μεσο ορο.\nΕμενα εκοψε και τα λιωμενα πολύ νωρις...ηθελε να τρωει από πολύ μικρος μονος του κι αυτό δε βοηθαγε και πολύ την κατασταση.Καλα τα κομματάκια αλλα αν δεν μπαινει κουταλι σε αυτές τις ηλικιες δυσκολα τα πραγματα.\nΕγω του εδινα και βρασμένα μακαρονια μικρα να παιζει...επαιζε...ετρωγε και κανενα.Επισης τον εβαζα να είναι παντα μαζι μου την ωρα της μαγειρικης.Του αρεσε κιολας...ολο με κατσαρολικα επαιζε...μαγειρεύαμε...δοκιμάζαμε και καμια μπουκιά.Για καποια περιοδο επερνα το φαγητο και τον πηγαινα στις κουνιες και τον ταιζα.Παροτι διαφωνω με αυτό γενικα αναγκαστικα το δοκιμασα..οντως εκει ετρωγε καλυτερα.Κρεμες ετοιμες δεν ετρωγε...δεν επιμεινα και ιδιαιτερα.Συνηθως μετα το χρονο καπου κολανε...με καποιο φαγητο.Εμενα ειχε κολλημα με την ψαροσουπα.παροτι γενικα σαν οικογενεια σεν ειμαστε πολύ του ψαριου αφου όμως ο μικρος την ετρωγε του εφτιαχνα μερα παρα μερα σχεδόν ψαροσουπα.\nΠαροτι είμαι πολύ υπερ του θηλασμου...και όπως ειπα ο μικρος θηλασε για 2,5 χρονια και δε το μετανιώνω ουτε στιγμη ωστόσο στη δικη μας περιπτωση θα πω ότι το παιδι αρχισε να τρωει καλυτερα όταν αποθηλασε.μπορει να ηταν και συμπτωση δεν ξερω..παντως με το που κοψαμε το θηλασμο ξαφνικα αρχισε να ζηταει φαγητο...δε το πιστευα.\nNiki και εγώ το πιστεύω αυτό, ότι το παιδί που θηλαζει τρώει λιγότερο. Αλλά έχω 2 παράδειγμα ίδιας ηλικίας με αποκλειστικό θηλασμό που τρώνε τον αγλεουρα σε σχέση με τη δικιά μου. Εμένα στο χρόνο ήταν οριακά στα 9 κιλά και γεννήθηκε 3 (2,7 την πηραμε). Υποτίθεται ότι στο χρόνο πρέπει να έχουν τριπλασιασει το βάρος γεννησης (όχι εξόδου). Επίσης είναι γεγονός ότι τα παιδιά που θηλαζουν δεν μπορούμε να τα μετράμε στις ίδιες καμπύλες με του βιβλιαριου αλλά με του ΠΟΥ.\nΕμενα ειναι στην λατηγορια θηλασμος κ τρωω τα παντα μερικες φορες τρελες ποσοτητες(αυτο ξεκινησε μετα το χρονο.κ εννοειτα πως καθε μερα εχει κ διαφορετικα κολληματα)\nΕπειδή τα παιδιά μου έχουν μεγαλώσει ... πολύ (έχω και κόρη φοιτήτρια, να φανταστείς!), συνήθως δεν μπαίνω σε τέτοια θέματα να απαντήσω, γιατί θεωρώ ότι οι φρέσκιες μωρομάνες έχουν περισσότερα να πουν και πιο καλές απαντήσεις στα προβλήματα που αντιμετωπίζουν. Όμως το συγκεκριμένο θέμα χτύπησε ... φλέβα, γιατί το έζησα κάπως έτσι όπως το περιγράφεις με την κόρη μου (την φοιτήτρια που λέγαμε), η οποία τώρα κατεβάζει τρεις μπριζόλες για πλάκα (κανείς δεν το πιστεύει όταν την βλέπει γιατί είναι πολύ αδύνατη!), όμως για να μεγαλώσει κόντεψε να πεθάνει όλους εμάς (εμένα, τη μανούλα μου, την κοπέλα που την κρατούσε, την πεθερά μου που κάθε φορά έκλαιγε για το "παιδί που δεν τρώει και θα μείνει κοντό"!!!!!!!!!!!!!), είπα να γράψω κι εγώ τη γνώμη μου!\nΛοιπόν, το ολιγόφαγο παιδί θα σε ταλαιπωρήσει Ο,ΤΙ ΚΙ ΑΝ ΚΑΝΕΙΣ! Αυτό πρέπει να το πάρεις απόφαση μέσα σου και να μην στενοχωριέσαι ούτε να ρίχνεις σε σένα το φταίξιμο. Είναι πολύ κακό και για σένα και για εκείνο να μιλάς για "αποτυχία" σου να το ταϊσεις (κάπου το έγραψες, γι αυτό το λέω). Από το πώς σκεφτόμαστε τα πράγματα, εξαρτάται κατά πολύ και το πώς εξελίσσονται. Αποενοχοποιήσου, αναγνώρισε στο παιδί σου το δικαίωμα να μην του αρέσει το φαγητό και από κει και πέρα αποφάσισε τη στρατηγική σου, σε συνεργασία με τον παιδίατρο, αλλά πάνω απ' όλα με δική σου πρωτοβουλία, γιατί όσα καταλαβαίνεις εσύ σαν μαμά, κανείς δεν μπορεί να τα καταλάβει.\nΠρέπει να αποφασίσεις εσύ τι θέλεις να δοκιμάσεις από όλες τις εκδοχές που υπάρχουν (άλλες τις λες εσύ κι άλλες τις έχουν πει οι κοπέλες που έχουν ήδη γράψει) και να την ακολουθήσεις ΓΙΑ ΕΝΑ ΧΡΟΝΙΚΟ ΔΙΑΣΤΗΜΑ. Το να δοκιμάζεις διαφορετικά πράγματα κάθε 2-3 μέρες, δεν θα βοηθήσει. Μπερδεύει το παιδί ακόμη περισσότερο. Ό,τι κι αν αποφασίσεις, πρέπει να το κάνεις τουλάχιστον για 2 εβδομάδες ΣΥΝΕΧΕΙΑ. Να καταλάβει ότι αυτή είναι τώρα η σειρά της, και σ' αυτό πρέπει να προσαρμοστεί.\nΠχ, αν επιλέξεις να την συνηθίσεις το μαγειρευτό κρέας με λαχανικά, θα καταλήξεις σε ΜΙΑ ΣΥΝΤΑΓΗ (πχ, μοσχάρι, λαδάκι, αλάτι, καρότο, πατάτα) και ΚΑΘΕ ΜΕΡΑ θα της δίνεις λίγο από αυτό. Ο γιατρός μιας φίλης που είχε παρόμοιο θέμα της έλεγε, αν τρώει το παιδί 3 κουταλιές από το φαγητό, να μην φοβάσαι, θα έρθει η στιγμή που θα φάει περισσότερο. Μετά τις 2 εβδομάδες, θα μπορείς να κρίνεις πραγματικά τι γίνεται. Αυξάνει έστω και λίγο την ποσότητα; Εϊναι πιο ήρεμη την ώρα του φαγητού; Και μετά βλέποντας και κάνοντας.\nΣυγνώμη για το μεγάλο ποστ, αλλά πραγματικά με γύρισες πίσω στον χρόνο και καταλαβαίνω την αγωνία σου! Εγώ θυμάμαι ειδικά όταν ήταν κι άλλοι μπροστά πόσο άβολα ένιωθα. Και ανίκανη μπορώ να σου πω! Και τώρα που έχουν περάσει όλα αυτά, σκέφτομαι πόσο χαζή ήμουν και στενοχωριόμουν.\nΚαλή δύναμη και καλή συνέχεια σε όλα!\nΣας ευχαριστώ όλες, γιʼ ακόμα μία φορά για τις πληροφορίες και τις συμβουλές που απλόχερα μου δίνετε\nΗ αλήθεια είναι ότι κάθε μέρα είναι διαφορετική, και η μικρή κάνει άλλα πράγματα σε κάθε γεύμα (ανάλογα με τα κέφια υποθέτω). Δηλαδή, εχθές και σήμερα, που ήταν να φάει το ίδιο φαγητό που έφαγε και προχθές, είχε σφραγίσει ερμητικά το στόμα, και με το ζόρι αν έφαγε 20ml.\nΗ αλήθεια είναι ότι στενοχωριέμαι, και απογοητεύομαι (και ελαφρώς εκνευρίζομαι… το ομολογώ) αλλά όταν την ταΐζω εγώ (γιατί έχω και κοπέλα) δεν το δείχνω. Η, δε, κοπέλα, είναι υπερβολικά ήρεμη (πολύ πιο πολύ από εμένα) και μπορεί να κάθεται υπομονετικά με τις ώρες για να φάει αυτά τα 20ml (τα οποία, τα θεωρώ κατόρθωμα). Τώρα το ΣΚ σκέφτομαι να της πολτοποιήσω με το χέρι την πατάτα, λίγο πριν την ώρα του φαγητού, και να την αφήσω μπροστά της σε ένα πιάτο, για να την πιάσει σίγουρα, και να δω μήπως από περιέργεια τη δοκιμάσει, και γενικά πώς θα αντιδράσει αν τη βάλει στο στόμα.\nΘα ενημερώσω για νεότερα (να βλέπουν κι άλλες κοπέλες μεταγενέστερα την εξέλιξη, μήπως βοηθηθούν από τη δική μας κουβέντα).\nΝα χαίρεστε όλες τα παιδιά σας (μικρά και μεγάλα)!\nΣημαντικό αυτό που λέει η anemoni! Όχι συχνές αλλαγές, συνέπεια, και καθόλου πίεση, σε όποια μέθοδο ακολουθήσεις. Είναι μικρούλικα μωρέ ακόμα, θέλουν το χρόνο του.\nΑ και κάτι ακόμα, αν το μωρό σου είναι γενικά ευδιάθετο,χαρούμενο και κινητικό, δεν έχεις πρόβλημα. Να ανησυχείς αν είναι νωθρό, γκρινιάζει ή κοιμάται πολύ.\nνα πω γρηγορα και η δικη μου δεν ήθελε τιποτα απο τα κλασσικα.\nοι πρωτες τις τροφες γεύματα ήταν\nστην αρχή κολοκύθα (η πορτοκαλί)\nκαι μετά φακές.\nτο γεύμα της ηταν απλώς αυτό\nσε ποσότητα, 2 παγακια κολοκυθας 2 παγακια φακες\n(και τα δυο προβρασμένα σκετα , πολτοποιημενα, βαλμενα σε παγακια στη καταψυξη)\nτο κρέας μετα το εβαζα πολτοποιημενο ενα παγακι, κ το ανακατευα στα παραπανω,\n2παγακια κολοκυθα, 2 φακες 1 κρεας ή κοτοπουλο, το λαδακι το εβαζα επιτοπου ενα κτγ οταν τα ζεσταινα στο μπρικι.\nμετά αντάλλασα τις φακες με ρεβύδια ή άλλο όσπριο.\nτο γεύμα αυτό (2,2,1) μπορεί να το τρωγε σε 2 δοσεις.\nη κολοκυθα ειναι πολυ γλυκια οπότε ολα οκ.\n(σε θεματα ενεργειας ήμασταν απιαστες οπότε δεν υπηρχε κανενας λογος ανησυχίας).\n(θηλασμός τις υπολοιπες ωρες . )\nδιαβασε στο γκουκλ περιεκτικοτητα κολοκυθας σε βιταμινες και ιχνοστοιχεια..\nδεν περασαμε ποτε απο κρεμες αραβοσιτου κλπ.\nοταν μεγαλωσε μερικους μηνες παραπανω κ δεν ηθελε πια ταισμα με κουταλι, τα εκανα ολα μίνι τηγανίτες (βλεπε αρθρο http://parents.org.gr/food/a549 ) γιατι ηθελε να τα πιανει στο χερι της.\nακομα και το βραστο κρεας δηλαδή το εκανα τηγανιτα, στο μιξερ με ενα αυγο+κτσ αλευρι ολικης. αφου το τρωγε, μια χαρα. !\nτωρα ειναι 3.5 τα περασαμε ολα αυτα. τωρα υπαρχουν άλλες προτιμησεις αλλα γενικα τρωει τα παντα.\nμην πιεζετε τα παιδιά σας ποτε\nΣχεδόν ένα μήνα μετά, επιστρέφω να πω τα νέα μου.\nΕννοείται ότι δεν άλλαξε κάτι, βέβαια...\nΤις 3 πρώτες εβδομάδες η ίδια συνταγή κάθε μέρα, κάθε μέρα, και το αποτέλεσμα το ίδιο: κλάματα και άρνηση. Άλλες μέρες μπορεί να έτρωγε 80ml, άλλες 20ml, αλλά συνήθως καθόλου... και μετά από κάθε "γεύμα" γάλα ή κρέμα, τουλάχιστον για να πάρει κανένα γραμμάριο.\nΕπειδή άρχισα να προβληματίζομαι σχετικά με το αν παίρνει τις απαιτούμενες βιταμίνες, πρωτεΐνες και γενικά τα θρεπτικά συστατικά του κρέατος και των λαχανικών, και δεδομένου ότι τρώει όλες τις υπόλοιπες κρέμες, έχω κάνει το εξής την τελευταία εβδομάδα, που παραδόξως τρώει: βράζω κοτόπουλο, ή μοσχάρι ή λαχανικά, αλέθω με σκέτο νερό (όχι το ζωμό τους, γιατί δεν της αρέσει) μία ποσότητα όσο 1/3-1/2 σπιρτόκουτο, και με αυτό το υγρό φτιάχνω την κρέμα του ρυζάλευρου ή της φαρίν λακτέ ή τη μπισκοτόκρεμα. Πρέπει η ποσότητα του μαγειρευτού να είναι πολύ μικρή, ώστε να μην αλλοιώνει πολύ τη γεύση της κρέμας, γιατί αν το καταλάβει δεν τρώει. Αυτό της το δίνω και το μεσημέρι και το απόγευμα, ώστε να παίρνει στο σύνολο της ημέρας ποσότητα περίπου 1 σπιρτόκουτο κρέας και λαχανικά. Και φυσικά τα δίνω χωριστά, Δευτέρα-Τρίτη κοτόπουλο, Τετάρτη-Πέμπτη μοσχάρι, Παρασκευή-Σάββατο-Κυριακή λαχανικά. Να σημειώσω ότι κάποια στιγμή στο παρελθόν της πολτοποιούσα τη λαχανοκρεατόσουπα και προσέθετα μία κουταλιά ρυζάλευρο, αλλά δεν το έτρωγε.\nΜε αυτόν τον τρόπο, που ουσιαστικά δίνω σκέτο το κρέας ή το λαχανικό, την ξεγελάω ώστε να παίρνει τα στοιχεία που της είναι απαραίτητα στον οργανισμό της. Τι θα κάνω πιο μετά με τη γεύση από όλα αυτά, που δεν της αρέσει, πραγματικά δεν ξέρω. Σκέφτηκα να λύνω ένα θέμα τη φορά.\nΔε μπόρεσα, δυστυχώς, να βρω άλλη λύση για να φάει κρέας ή λαχανικά, και ουσιαστικά δίνω κρέμα ρυζάλευρο με ελάχιστο σκέτο κρέας μέσα της\nΑυγό ή ψάρι έχετε κάνει εισαγωγή (δε θυμάμαι αν το είχες γράψει); 9 μηνών είναι τώρα το μπεμπί άρα μάλλον έχει έρθει η σειρά τους.\nΑπό δόντια πως πάτε; Εμάς όσο την βασανίζουν δόντια, φαί δε τρώει. Τις περιόδους που ηρεμεί, τρώει σα λύκος.\nΕπειδη δεν είχαμε άλλα εμβόλια για το καλοκαίρι, δεν πήγαμε παιδίατρο, αλλά πρέπει να ξεκινήσει ψάρι, και θέλω να τον πάρω τηλέφωνο να μου πει τι και πώς να της το δώσω (ναι, έγινε πια 9 μηνών).\nΑπό δόντια, έχουμε τα δύο κάτω, κ αυτήν την εβδομάδα έσκασαν και τα δύο επάνω\nΑ, και, ναι, αυτές τις ημέρες που έβγαζε τα πάνω δόντια, κάποιες φορές δεν έπινε ούτε το γάλα της, ή αντί να πίνει μασούσε, η καημένη, μανιωδως τη θηλή του μπιμπερό!!!\nΚαι ρωτάς γιατί δε τρώει; χα χα χα! Είναι μεγάλο ζόρι τα δόντια τα άτιμα. Πολύ τα ταλαιπωρούν τα μικράκια μας.\nΓια ψάρι θα ξεκινήσεις με μπακαλιάρο ψαρόσουπα. Είναι η πιο συνηθισμένη επιλογή γιατί ο μπακαλιάρος έχει ήπια γεύση και ελάχιστα κόκκαλα. Όπως κάνεις την κρεατόσουπα, με παρόμοια υλικά δηλαδή πατατούλα, καροτάκι, κρεμμυδάκι κλπ. Βράζεις πρώτα το ψάρι, το αφαιρείς, σουρώνει το νερό για τυχόν ξέμπαρκα κοκκαλάκια και βράζεις με αυτό τα λαχανικά. Εναλλακτικά μπορείς να δοκιμάσεις κους κους (ζυμαρικό ψιλό, που τρώνε εύκολα τα μωρά και χωρίς άλεσμα). Καθαρίζεις το ψάρι από κόκκαλα και μετά αλέθεις.\nΕμάς η ψαρόσουπα ήταν το all star φαγητό, κατέβασε 2 πιάτα εκεί που μετα βίας έτρωγε. Σε σύντομο διάστημα όμως βαρέθηκε τελείως τα αλεσμένα και ήθελε μόνο μπουκίτσες.\nΠεριμένεις καμια εβδομάδα το πολύ για τυχόν αντιδράσεις (αν και η αλλεργία σε ψάρια συνήθως "πετιέται" αμέσως - σε μορφή εμετού) και αν όλα καλά ξεκινάς με αυγό. Θα σου λύσει τα χέρια και θα μπορείς να κάνεις και ποικιλία συνταγών.\nΕυχαριστώ πολύ vtgian για τη συνταγή!\nΤι να πω, αν κάνει την έκπληξη το ψάρι, και την ενθουσιάσει στο βαθμό που να κατεβάζει δυο πιάτα... θα εντυπωσιαστώ πραγματικά!\nΘα επανέλθω επι του θέματος να πω νεότερα\nΔημοσιεύτηκαν Ιούλιος 15,2016\nΚι εγώ έτσι την κάνω την ψαρόσουπα! Βοηθά πολύ στη γεύση το να έχει βράσει πρώτα το ψάρι και στο ζωμό του να βράζουν ρύζι, λαχανικά ή ζυμαρικά. Εγώ βάζω και λίγο κουρκουμά γιατί νομίζω του πάει πολύ (είμαστε βέβαια 18 μηνών εμείς) και φυσικά στο τέλος λεμονάκι!\nΌσο για τα κόκαλα του μπακαλιάρου, εμένα προσωπικά μου έχουν σπάσει τα νεύρα. Από τη μέση και πάνω (προς το κεφάλι) έχει πολλά μικρά που μου είχαν ξεφύγει αρκετές φορές. Το κοίταζα 2 και 3 φορές και όλο έβρισκα κι άλλα. Να μην πω και για τα πλαϊνά κόκαλα. Το νούμερο 1 ψάρι από άποψη κοκάλων είναι η σκλεμπού, ασυζητητί. Βέβαια, να επαναλάβω ότι εμείς είμαστε πλέον 18 μηνών και νομίζω ότι μετά το χρόνο βάλαμε κι άλλα ψάρια στο μενού - μετά από προτροπή της παιδιάτρου.\nosin, την κολοκύθα την δοκιμάσατε καθόλου για να γλυκαίνει το φαγητό >?.... απλώς την εχεις ετοιμη στη καταψυξη κ βαζεις ενα παγακι κολοκυθας στο υπαρχον φαγητό που έφτιαξες...\nμπορείς να την βαλεις αντί για ρυζαλευρο ή πχ μισή ποσότητα κολοκυθα μισή ποσότητα ρυζαλευρο,\n(Source: USDA National Nutrient data base) Principle Nutrient Value Percentage of RDA Energy 26 Kcal 1% Carbohydrates 6.50 g 5% Protein 1.0 g 2% Total Fat 0.1 g 0.5% Cholesterol 0 mg 0% Dietary Fiber 0.5 g 2% Vitamins\nFolates 16 mcg 4% Niacin 0.600 mg 4% Pantothenic acid 0.298 mg 6% Pyridoxine 0.061 mg 5% Riboflavin 0.110 mg 8.5% Thiamin 0.050 mg 4% Vitamin A 7384 IU 246% Vitamin C 9.0 mg 15% Vitamin E 1.06 mg 7% Vitamin K 1.1 mcg 1% Electrolytes\nSodium 1 mg 0.5% Potassium 340 mg 7% Minerals\nCalcium 21 mg 2% Copper 0.127 mg 14% Iron 0.80 mg 10% Magnesium 12 mg 3% Manganese 0.125 mg 0.5% Phosphorus 44mg 5% Selenium 0.3 mcg <0.5% Zinc 0.32 mg 3% Phyto-nutrients\nCarotene-a 515 mcg -- Carotene-Γ 3100 mcg -- Crypto-xanthin-Γ 2145 mcg -- Lutein-zeaxanthin 1500 mcg --\nτο γράφω επειδή σημείωσες ότι βαζεις ρυζαλευρο.. η κολοκυθα ειναι πολυ καλη εναλακτική, καμία σχέση μαλιστα σχετικά με το τι έχει μέσα. και είναι επίσης υδατανθρακες όπως βλεπεις.\nμπορείς κανονικότατα να αντικαθιστάς ρυζαλευρο με κολοκυθα εάν δείς δηλαδή ότι αρέσει.\nείναι κρίμα που δυστυχως με όσους παιδιατρους μιλησα, (αρκετοί) ελάχιστοι ήξεραν ή έδιναν αυτή την πολύ καλή εναλλακτική\nΜαρια Στυλιανακη, η αλήθεια είναι ότι την κολοκύθα δεν την έχω δοκιμάσει. Από λαχανικά εκείνο που είχα βάλει για να γλυκάνει το φαγητό ήταν η γλυκοπατάτα, με το ίδιο αποτέλεσμα βέβαια...\nΩστόσο, επειδή δεν έχω να χάσω τίποτα, θα δοκιμάσω κολοκύθα. Πού τη βρίσκει, όμως κανείς, εδώ στην Αθήνα; Στο μέρος απ' όπου κατάγομαι υπάρχουν άφθονες, και θα πάρω τον άλλο μήνα που θα κατέβω για διακοπές, αλλά εδώ, καμία ιδέα;\nΚολοκύθα θα βρεις σίγουρα σε λαϊκή (εγώ από εκεί παίρνω). Και κίτρινες και πράσινες. Κολοκυθόσουπα ήταν επίσης από τα πρώτα φαγητά που έφαγε εύκολα η κόρη μου.\nΕίναι πραγματικά πολύ ωραίο λαχανικό. Αν και το συνηθίζουμε σε γλυκές κολοκυθόπιτες, όποιος το δοκιμάσει σε φαγητό νομίζω θα ενθουσιαστεί. Και για τα μεγάλα παιδιά, κολοκυθόσουπα με γιαούρτι και τζίντζερ και μακρυά οι ιώσεις . Σύμπτωση σήμερα έχουμε χοιρινό κατσαρόλας με κίτρινη κολοκύθα, κουρκουμά και κους κους\nXristas, σίγουρα μιλάμε για το ίδιο ψάρι; Τον μπακαλιάρο τον έχω καθαρίσει στο 3λεπτο, λίγο η ράχη, το κεντρικό κόκκαλο και έτοιμο! Όντως και η πεσκανδρίτσα είναι ωραία και ακόμα πιο ωραία (αλλά ταλαιπωρία από κόκκαλα) η δράκαινα. Επίσης πολύ ωραία σαγανάκι γίνεται η ρίνα.\nΔημοσιεύτηκαν Σεπτέμβριος 22,2016\nΚαλησπέρα, με αφορμή ένα θέμα της Euoulinitsa, κι αφού έχουν περάσει πια 2 μήνες από την τελετυαία φορά που έγραψα επί του θέματος έχω να πω τα εξής:\nούτε κολοκύθες έφαγε η μικρή, και φυσικά συνεχίσαμε για πολύ καιρό την "εξαπάτηση" να αλέθουμε μέσα στην κρέμα ρυζάλευρου και στην φαριν λακτέ το μοσχάρι και το κοτόπουλο. Τέλη Ιουλίου μπήκε στο μενού και το ψάρι, αλλά φυσικά ούτε λόγος για ψαρόσουπα (και το ψάρι ινκογκνιτο μέσα στις κρέμες).\nΞαφνικά η μιρκή προς τα μέσα Αυγούστου άρχισε να "λιγουρεύεται" τα φαγητά μας την ώρα που τρώγαμε. Έτσι αρχίσαμε να της δίνουμε σιγα-σιγά ζουμάκι από τα δικά μας φαγητά, και πλέον έχουμε κατορθώσει το απίστευτο μέσα σε ένα μήνα να τρώει κανονικά σκέτο (δηλ. χωρίς πρόσμικτα με κρέμες) φαγητό.\nΒέβαια, το μενού είναι ακόμα πολύ συγκεκριμένο, κι επειδή έχει εδραιωθεί δε θέλω να κάνω πειράματα, αλλά σιγά-σιγά θα το επεκτείνω.\nΠλέον μαγειρεύω τα φαγητά κανονικά, όπως τα δικά μας, όχι "νερόβραστα". Τρώει μία μέρα φασολάκια με πατάτα και καρότο, δύο μέρες γιουβαρλάκια, δύο μέρες τραχανά με κοτόπουλο, και δύο ημέρες ψαρόσουπα με ζυμαρικό και καρότο.\nΒάλαμε και στο μενού το αυγό, το οποίο αν και ξεκίνησε με ενθουσιασμό (τρελλό κλάμα που την πρώτη φορά της έδωσα μόνο μία ακρούλα από τον κρόκο) τελικά κατέληξε με εμετό μετά από κάποιες ημέρες, αλλά δεν με πειράζει, γιατί της βάζω αυγό στο φαγητό της, οπότε δεν το καταλαβαίνει.\nΜετά από απίστευτη ταλαιπωρία και απογοήτευση μηνών, κατέληξα ότι μάλλον το παιδάκι δεν ήταν έτοιμο για μαγειρευτό φαγητό, καθώς με το που έγινε 10 μηνών ξεκίνησε κανονικά να τρώει!\nΆρα, κι εγώ θα πω με τη σειρά μου... υπομονή!!!\nΣας είπε ο παιδίατρος να φτιάχνετε το φαγητο με τη σκόνη είτε Ρυζαλευρο είτε φαρίν?? εξήγησε τον λόγο;\nΚαι επειδή δε παρακολούθησα τις παλαιότερες συζητήσεις πόσο μηνων αυτά;\nόχι ο γιατρός δεν πρότεινε κάτι τέτοιο.\nΕμείς ξεκινήσαμε όταν ήταν η μικρή 5,5 μηνών φρουτόκρεμα, μετά έτοιμη κρέμα ρυζάλευρο, μετά λαχανικά, και μετά μοσχάρι. Με αυτή τη σειρά. Η κόρη μου τη φρουτόκρεμα την έφαγε σχεδόν αμέσως. Καλά, με το ρυζάλευρο ξετρελλάθηκε (γλυκό βλέπεις), αλλά με το που μπήκαμε στα μαγειρευτα... άρχισαν τα ζόρια. Δεν είναι ότι δεν έτρωγε γενικώς. Απλά δεν της άρεσαν τα μαγειρευτά. Ο γιατρός μας πρότεινε να δοκιμάσουμε παραλλαγές προσθέτωντας λίγο αλάτι, λεμόνι, ή "γλυκά" λαχανικά (γλυκοπατάτα, κλπ), ή ακόμα και αλλαγή προγράμματος δίνοντας τη λαχανοκρεατόσουπα το απόγευμα, αλλά η δική μου με μεγάλη επιμονή απλώς δε έτρωγε τίποτα. Μάλιστα ένα διάστημα την άφηνα χωρίς συμπλήρωμα γάλακτος μετά (θεωρώντας ότι έτσι θα καταλάβει ότι αυτό είναι το μεσημεριανό της) αλλά το αποτέλεσμα ήταν να μην πάρει ούτε ένα γραμμάριο...\nΔεδομένου ότι η μικρή έτρωγε κανονικά και με μεγάλη ευχαρίστηση το ρυζάλευρο, τη φαρίν λακτέ και τη μπισκοτόκρεμα, έβαζα μέσα "κρυφά" σκέτο μοσχάρι και κοτόπουλο, προκειμένου να παίρνει τουλάχιστον τα θρεπτικά τους στοιχεία που της ήταν απαραίτητα. Γιατί το πρόβλημά μας, επαναλαμβάνω, ήταν η γεύση όχι τα φαγητό γενικά (γενικώς έτρωγε).\nΌταν φτάσαμε σε αυτή τη λύση "απελπισίας" το συζητήσαμε με το γιατρό, και συμφώνησε, καθώς όπως σου είπα είχαμε φτάσει σε σημείο σχεδόν να χάσουμε βάρος αντί να πάρουμε.\nΔε μπορώ να πω ότι έχω πρόβλημα μαζί του στο θέμα του φαγητού (με το γιατρό εννοώ). Νομίζω ότι συνεννοούμαστε αρκετά καλά.\nΥ.Γ. γι' αυτό σου έγραφα στο άλλο θέμα ότι είσαι τυχερή που τρώει η δική σου τα μαγειρευτά... εμείς δε μπορείς να φανταστείς τι έχουμε τραβήξει και σε τι αλχημείες έχουμε καταφύγει για να φάει τέτοια φαγητά...\nΕίναι γκουρμέ βρε το παιδί! Τι λέει, εσείς θα τρώτε τις νοστιμιές και εγώ τα νερόβραστα; Πάντως και εμένα είχε μεγάλη διαφορά όταν ξεκινήσαμε να τρώμε όλοι το ίδιο. Και τώρα σκέψου, όταν καθόμαστε στο τραπέζι και έχει άλλο φαί αυτή (πχ φρέσκο και εμείς τα χθεσινά περισσεύματα) πάλι τα δικά μας θέλει


Επίμονα περιττά κιλά: Υπάρχει αποτελεσματική λύση στο πρόβλημα;\nHome/Ειδήσεις Υγείας/Επίμονα περιττά κιλά: Υπάρχει αποτελεσματική λύση στο πρόβλημα;\nHR11 Φεβρουαρίου 2017 05:39\nεξηγεί η Δρ. Νικολέτα Κοΐνη, M.D., Ιατρός Λειτουργικής, Προληπτικής, Αντιγηραντικής και Αναγεννητικής Ιατρικής από την Αμερικανική Ακαδημία Αντιγηραντικής Ιατρικής.\n«Φυσικά και υπάρχει. Είναι η ορμονικά έξυπνη διατροφή», λέει η ειδικός και εξηγεί πως «τρώγοντας ορμονικώς έξυπνα κάθε άνθρωπος μπορεί να κερδίσει πολλά ποιοτικά χρόνια ζωής, εν αντιθέσει με τις κλασικές διατροφικές συστάσεις, που δεν έχουν καταφέρει να καταπολεμήσουν την παχυσαρκία».\nΣύμφωνα τη Δρ. Νικολέτα Κοΐνη, η συσσώρευση σωματικού λίπους είναι ορμονική υπόθεση, που για να συμβεί χρειάζεται απαραιτήτως να μεσολαβήσει μια εξαιρετικά σημαντική ορμονική δύναμη, η ινσουλίνη. «Χωρίς ινσουλίνη δεν παράγεται λίπος στο σώμα μας και δεν εισχωρεί το διατροφικό λίπος μέσα στα κύτταρά μας. Όταν κυκλοφορεί πολλή ινσουλίνη στο αίμα μας, δηλαδή έχουμε υπερινσουλιναιμία, τότε συσσωρεύουμε σωματικό λίπος ακόμα κι αν ελαττώνουμε τις θερμίδες ή τα λιπαρά που καταναλώνουμε. Επίσης, η ινσουλίνη συνεχίζει να “φτιάχνει” λίπος μέσα μας χρησιμοποιώντας τη γλυκόζη του αίματος, ακόμα κι όταν δεν τρώμε καθόλου λιπαρά».


Ποιο περιβάλλον;;; | Efimeris\nκατά το "ποιος Θανάσης;", "ποια Τούλα;"...\nαφού δεν τα γνωρίζετε, να σας τα συστήσουμε (τα προβλήματα του περιβάλλοντος….)\nΚατερίνη, 19 Ιουλίου 2017\nΣυγκρότηση Κλιμακίου Ελέγχου Ποιότητας Περιβάλλοντος\nΜε την με αρ. οικ. 232291/1448/10 Ιουλίου 2017 Απόφαση Αντιπεριφερειάρχη Π.Ε. Πιερίας κας Σοφίας Μαυρίδου (ΑΔΑ: 7ΝΙΕ7ΛΛ-42Ρ) συγκροτήθηκε το Κλιμάκιο Ελέγχου Ποιότητας Περιβάλλοντος (Κ.Ε.Π.ΠΕ.) Π.Ε. Πιερίας σε εφαρμογή του άρθρου 20 του ν. Ν. 4014/2011 (ΦΕΚ 21 Α΄/21-9-2011) ιοπ\_«Περιβαλλοντική αδειοδότηση έργων και δραστηριοτήτων, ρύθμιση αυθαιρέτων σε συνάρτηση με δημιουργία περιβαλλοντικού ισοζυγίου και άλλες διατάξεις αρμοδιότητας Υπουργείου Περιβάλλοντος» (τίτλος άρθρου: Περιβαλλοντικές επιθεωρήσεις «Αντικατάσταση του άρθρου 6 του ν. 1650/1986 (Α΄ 160) και εναρμόνιση με άρθρο 23 της Οδηγίας 2010/1975 περί Βιομηχανικών Εκπομπών (ολοκληρωμένη πρόληψη και έλεγχος της ρύπανσης)»\nΤα Κλιμάκια Ελέγχου Ποιότητας Περιβάλλοντος (Κ.Ε.Π.ΠΕ.) συγκροτούνται σε κάθε Περιφερειακή Ενότητα της ΠΚΜ χωριστά και αρμοδιότητά τους είναι η διεξαγωγή περιβαλλοντικών επιθεωρήσεων και ο έλεγχος εφαρμογής γενικά της περιβαλλοντικής νομοθεσίας καθώς και η εισήγηση επιβολής διοικητικών κυρώσεων βάσει του αρ.(30) του Ν.1650/86 (όπως τροποποιήθηκε και ισχύει) και του άρθρου 13 του σχετ. 7 (όπως τροποποιήθηκε και ισχύει).\nΠολλοί απ’ όσους στις 19 του περασμένου Ιουλίου ενημερώθηκαν ότι η Αντιπεριφέρεια δημιούργησε -δέκα μέρες πριν- ένα Κλιμάκιο Ελέγχου Ποιότητας Περιβάλλοντος (Κ.Ε.Π.ΠΕ.), αναθάρρησαν, μεταξύ αυτών και ο γράφων.\nΣτο νομό με το ψηλότερο βουνό της Ελλάδας και ταυτόχρονα με το πιο υποβαθμισμένο και ραγδαία καταστρεφόμενο φυσικό περιβάλλον, μια τέτοια εξέλιξη δεν θα μπορούσε παρά να θεωρηθεί σημαντική και ελπιδοφόρα, έστω κι αν συμβαίνει με μεγάλη καθυστέρηση. Στην δημιουργία κλίματος αισιοδοξίας συνέβαλε δραστικά και το δελτίο Τύπου με τη σχετική ανακοίνωση. Όταν συμπληρώθηκε μήνας μετά τη δημιουργία του Κλιμακίου, η ΕτΟ αναζήτησε από το δημιουργό, ενημέρωση για τη δράση και τα επιτεύγματα του Κλιμακίου…\nΈτσι, πληροφορήθηκε ότι\n– το Κλιμάκιο αυτό δεν δημιουργείται –βάσει του νόμου- για όλο το περιβάλλον και όλα τα προβλήματα\n– δημιουργείται για ένα και συγκεκριμένο πρόβλημα που –για κάποιο λόγο- διαιωνίζεται και παραμένει άλυτο και αυτός ή αυτοί που το προκαλούν, ατιμώρητοι\n– ότι βασικός ρόλος του Κλιμακίου είναι ο συντονισμός των εμπλεκομένων αρχών και υπηρεσιών που αδυνατούν κατά μόνας να λύσουν το πρόβλημα και τέλος ότι\n– το συγκεκριμένο Κλιμάκιο δημιουργήθηκε για να λύσει το πρόβλημα της δυσοσμίας στα περίχωρα της Κατερίνης (πιθανώς προς το Μαυρονέρι και την Παραλία, η ακριβής «γεωγραφία» του προβλήματος ποικίλει, ανάλογα με την … εντοπίζουσα μύτη).\nΑπό τη δημιουργία του Κλιμακίου ως σήμερα, διέρρευσαν ημέρες πλήρεις σαράντα πέντε -45-. Ήτοι, έξι σαββατοκύριακα, συν κάνα δυο αργίες, μένει καθαρός ένας μήνας προσπαθειών. Ακόμη δεν υπάρχει ενημέρωση αν έστω εντοπίστηκε η πηγή της δυσοσμίας και αν η πηγή αυτή οφείλεται σε κάποια παράνομη πράξη. Στο δελτίο Τύπου δεν υπάρχει ΚΑΜΙΑ αναφορά στο στόχο έρευνας του Κλιμακίου, ούτε η διευκρίνιση ότι το Κλιμάκιο θα ασχοληθεί με ένα μόνο πρόβλημα. Μπορεί βέβαια αυτά να τα υπαγορεύει η ανάγκη ενημέρωσης του κοινού από τη μία, αλλά και να μην ειδοποιηθεί ο παράνομος ή οι παράνομοι και σταματήσουν την δυσώδη δραστηριότητα (αν και το πρόβλημα υπάρχει χρόνια τώρα).\nΕπειδή σίγουρα η Αντιπεριφέρεια έχει λόγους να δημιουργήσει πολλά ακόμη παρόμοια κλιμάκια και –πολύ περισσότερο- έχει καθυστερήσει τραγικά, αδικαιολόγητα ΚΑΙ παράνομα ίσως να τα δημιουργήσει, η ΕτΟ κατάρτισε έναν πρώτο κατάλογο περιβαλλοντικών αφορμών για τη δημιουργία των κλιμακίων αυτών. Ο κατάλογος θα εμπλουτίζεται συχνά και –φυσικά- θα είναι στην ευχέρεια της Αντιπεριφέρειας να τον συμβουλεύεται και να αποφύγει να προσθέσει στην ήδη απαράδεκτη καθυστέρηση και το χρόνο του αδικαιολόγητα καθυστερημένου εντοπισμού των τεράστιων περιβαλλοντικών προβλημάτων του τόπου μας.\nΗ Μαύρη Λίμνη που φαίνεται Γαλάζια και είναι πιο τοξική κι απ’ τη ραδιενέργεια: τα στραγγίδια του ΧΥΤΑ μας (που επεκτείνεται σε δεύτερο κύτταρο). Τι περιέχουν τα στραγγίδια αυτά; Κινδυνεύει το τεράστιο απόθεμα υπόγειων υδάτων που παράγει ο Όλυμπος; Μπορεί να αντιμετωπίσουν κάποιον κίνδυνο στο μέλλον ή ήδη τα στραγγίδια τα μολύνουν και τα καταστρέφουν; Αυτό το σκουρόχρωμο υλικό που ξεφορτώνουν τα φορτηγά στο ΧΥΤΑ και το άλλο το κατάμαυρο… τι είναι;;;\nΤο πιο πρόσφατο δημιούργημα της ανάγκης μας για καθαριότητα ή τουλάχιστον μιας επιφανειακής βελτίωσης της εικόνας της Olympus Riviera (με φτωχά αποτελέσματα): η νέα παράνομη χωματερή της Λεπτοκαρυάς, κοντά στο νεκροταφείο της.\nΟι πάμπολλες παράνομες και ιδιαίτερα καταστρεπτικές για την εικόνα της Olympus Riviera χωματερές γύρω από τη Ζλιάνα, εκατέρωθεν της κοίτης της, ανατολικά της Σκοτίνας και σχεδόν ως τη θάλασσα. (Οι φωτογραφίες είναι πραγματικά ελάχιστες, από ελάχιστα σημεία. Θα υπάρξουν κι άλλες από περισσότερα σημεία απόθεσης)\nΗ πραγματική κατάσταση στο αμμορυχείο της ΔΕΑΔΟ. Σεις, κες και κοι της Αντιπεριφέρειας ξέρετε περισσότερα από τον καθένα μας. Πιθανότατα, κάνετε συχνούς ελέγχους. Και γύρω από τη ΔΕΑΔΟ –ξέρετε- γίνεται «του Κουτρούλη ο γάμος». ΚΑΙ μέσα στην κοίτη του Ενιπέα. Είναι γνωστό ότι η περίφραξη της αποκατάστασης-πάρκου στο σημείο που γειτνιάζει με τον Ενιπέα είναι ήδη στον αέρα. Όχι «στον αέρα», στον αέρα (κυριολεκτικά).\nΤα πεδία βολών μας. Φαντάζεστε να ερευνήσετε ποιες είναι οι επιπτώσεις στο γειτονικό περιβάλλον από τη λειτουργία τους για μερικές δεκαετίες ήδη;;; (χωρίς φωτό γιατί ήδη έχω οδηγηθεί τρεις φορές στο ΑΤ Λιτοχώρου ως… κατάσκοπος, χωρίς να φωτογραφίζω καμία στρατιωτική εγκατάσταση)\nΤο Αυτό. Το αγαπημένο μας Αυτό. Η παράνομη χωματερή δίπλα ακριβώς από το ΧΥΤΑ. Έκλεισε –όσο έκλεισε- μετά πάμπολλα φωτογραφικά αφιερώματα της ΕτΟ. Για πολλά χρόνια ότι πιο βρώμικο ριχνόταν εκεί. Και παραμένει εκεί, δεκάδες τόννοι ρύπανσης όλων των ειδών, κρυμμένοι κάτω από αγνό χαλικάκι και χώμα.\nΥποτίθεται ότι θα κάνατε επιτόπιο έλεγχο όταν η ΕτΟ εντόπισε άγνωστο υλικό, σε μεγάλη ποσότητα και επέμεινε να ασχοληθείτε με το θέμα. Απαντήσατε –τότε, άτυπα- ότι πράγματι το υλικό είναι άγνωστο και μυστήριο. Ε ακόμη περιμένουμε να αναγνωριστεί και να ενημερώσετε (την ΕτΟ και όλους μας).\nΗ χωματερή-φοίνικας δίπλα στον υδροβιότοπο των Νέων Πόρων, κοινώς ΠΑΠΑΠΟΥΛΙ και το γήπεδο του γνωστού μας θερέτρου. Φοίνικας γιατί –όποτε χρειαστεί να εξαφανιστεί- καίγεται και κατόπιν …αναγεννάτε από τις στάχτες της. Φοβερή λεπτομέρεια: ως πέρυσι ήταν εντελώς παράνομη και ο Δήμος έφραζε –τάχα- την πρόσβαση με μικρούν χωμάτινον ανάχωμα. Φέτος, αγίασε και επισημοποιήθηκε με τον εξοπλισμό της με επίσημο κοντέινερ.\nΧωματερή Καρίτσας. Με bonus υποδομή, γεώτρηση μέσα στον ίδιο –δημοτικό;- χώρο. Μπορείτε να συνδυάσετε τον έλεγχο με μικρό περίπατο και να δροσιστείτε από το γάργαρο τρεχούμενο νερό. Στην υγειά σας.\nΤις επόμενες μέρες θα ακολουθήσουν κι άλλες φωτογραφίες και στοιχεία, γιατί η ΕτΟ τιμάει την παράδοση (που θέλει το πρόβλημα να οδηγείται στη διαιώνισή του με τη δημιουργία σχετικής επιτροπής). Τμήμα Περιβάλλοντος υπάρχει. Το θέμα είναι να ξαναγίνει Τμήμα που προστατεύει το ΦΥΣΙΚΟ περιβάλλον και να μην παραμείνει Τμήμα –διασφάλισης ειρηνικού και φιλικού για τη ΝΔ- Περιβάλλοντος. Καλά κουράγια.\nΥΓ: στη Χαλκιδική, η Αστυνομία συνέλαβε προχθές έναν και κατηγόρησε δύο ακόμη για… τι φαντάζεστε;;;; ΓΙΑΤΙ ΔΗΜΙΟΥΡΓΟΥΣΑΝ ΕΣΤΙΕΣ ΜΟΛΥΝΣΗΣ (με μπάζα). Δηλαδή, ΚΑΙ τα μπάζα είναι υλικά που ρυπαίνουν. ΔΕΝ είναι;\nΘεσσαλονίκη, 24 Αυγούστου 2017\nΣύλληψη για παράβαση της νομοθεσίας περί προστασίας του περιβάλλοντος Συνελήφθη χθες (23-8-2017) το βράδυ σε περιοχή της Χαλκιδικής από αστυνομικούς του Αστυνομικού Τμήματος Πολυγύρου, ένας 59χρονος ημεδαπός, ενώ στη δικογραφία που σχηματίσθηκε συμπεριλαμβάνονται ακόμη δύο άτομα, διότι όπως προέκυψε από την έρευνα, νωρίτερα την ίδια ημέρα, απέρριψαν στερεά απόβλητα οικοδομικών υλικών σε μη κατοικημένη περιοχή, δημιουργώντας εστίες μόλυνσης.\nΠρόσφατα, αρμόδιο όργανο της Περιφέρειάς ΜΑΣ ασχολήθηκε με το πρόβλημα απόθεσης των ογκωδών-στερεών αποβλήτων κτλ. Στο Δήμο ΜΑΣ, αποκτήσαμε καλοπληρωμένη μελέτη πέρυσι. Αλλά σημείο ή σημεία νόμιμης απόθεσης ακόμα δεν έχουμε. Εμπίπτει αυτό στους ελέγχους σας; Πάντως, η ύπαρξη μελέτης συνομολογεί και αποδεικνύει ότι υπάρχει ανάγκη και λόγος να υπάρξει και μελέτη και νόμιμη απόθεση.\nA propos, για την εμπέδωση κλίματος ησυχίας τάξεως και ασφαλείας, καλό θα ήταν το Τμήμα Περιβάλλοντος και όποιο άλλο αρμόδιο να δημοσιεύσουν έναν απολογισμό με τη δράση και τις επιτυχίες τους πχ τα τελευταία δύο χρόνια.


Εδώ θα σου πούμε τι πάει λάθος με αυτό το αγόρι (και όλα τ' αγόρια)! - Tlife.gr\n08.01.2014 | 23:00\nΕδώ θα σου πούμε τι πάει λάθος με αυτό το αγόρι (και όλα τ' αγόρια)!\nΑς προσδιορίσω για αρχή πως ο τίτλος "τι πάει λάθος με τ'αγόρια" κάνει focus στον beauty χαρακτήρα και πως μακάρι να μπορούσα να ξέρω τι πάει λάθος στα άλλα, αλλά, λυπάμαι, δεν έχω τις απαντήσεις (ούτε καλά, καλά για τον εαυτό μου!). Μπορώ, όμως, να σου πω τι κάνουν λάθος τα αγόρια σε σχέση με την ομορφιά. Υπερ-ψεκάζονται! Στην πράξη αυτό μπορεί να σημαίνει ότι είναι δυο στενά παρακάτω κι εσύ καταλαβαίνεις ότι έρχονται!\nΚαι από πού κι ως πού ξέρω εγώ για το υπερψέκασμα; Γιατί έγινε έρευνα από την Old Spice στην οποία συμμετείχαν 2.000 αγόρια και κορίτσια από 13 έως 25 ετών, όπως επίσης 1.000 μητέρες αγοριών που βρίσκονται στην εφηβεία. Από την έρευνα, λοιπόν, προέκυψε ότι το 75% των αγοριών, το 83% των κοριτσιών και το 72% των μητέρων κρίνουν πως το... υπερψέκασμα είναι πρόβλημα!\nΚαι ο λόγος που συμβαίνει αυτό; Σύμφωνα, πάντα, με την έρευνα τα αγόρια πιστεύουν ότι το άρωμά τους φεύγει πολύ γρήγορα και πως ο μόνος τρόπος να παρατείνουν την μυρωδιά είναι να βάζουν πολύ, πολύ περισσότερο.\nΑλήθεια, έχεις μυρίσει πρόσφατα κάποιον που το έχει παρακάνει με το άρωμά του; Φοβάσαι κάποιες φορές ότι μπορεί να το κάνεις εσύ; Στείλε comment κι έλα να το συζητήσουμε!


Του Παυλίδη Γιώργου\nΤο πλήρες κείμενο της παρουσίασης έχει ως κάτωθι:\nΚαλησπέρα σας. Είμαι ο Γιώργος Παυλίδης. Μένω στη Δράμα, είμαι Πόντιος στην καταγωγή με ιδιαίτερη πατρίδα τη Λεκάνη Καβάλας. Είμαι δάσκαλος και μουσικός στο επάγγελμα, παντρεμένος, με δύο μικρά παιδιά. Ευχαριστώ, μέσω του προέδρου της, του κυρίου Μανωλά, την Αθηναϊκή Λέσχη Επιστημονικής Φαντασίας για την πρόσκληση, ευχαριστώ κι όλους εσάς που είστε παρόντες.\nΠαρoυσιάζοντάς σας αυτό, το δεύτερο βιβλίο μου, θεωρώ ότι μάλλον σας παραπέμπω στις καταβολές μου και στο ξεκίνημά μου σαν αναγνώστης. Δεν θεωρώ ότι παρουσιάζω το συγγραφικό μου έργο, παρά μάλλον τη μικρή μου κατάθεση στη λογοτεχνία με την οποία μεγάλωσα και ειδικότερα σ' αυτόν τον άγνωστο στους πολλούς χώρο του Ελληνικού Φανταστικού. Όλα αυτά δεν είναι άλλοθι για την όποια αξία ή μη αξία γίνει διακριτή στο περιεχόμενο του βιβλίου, ούτε σημαίνει ότι εσκεμμένα κρατάω τους τόνους χαμηλά. Απλά, προσπαθώ να είμαι όσο ειλικρινής γίνεται απέναντί σας σχετικά με το τί θεωρώ την προσφορά μου αυτή και επαναλαμβάνω ότι είναι μια λογοτεχνική κατάθεση στην ελληνική επιστημονική φαντασία. Υπόσχομαι ότι όταν κρίνω θα εμφανιστώ μπροστά σας ξανά δηλώνοντας όχι απλά καταθέτης αλλά συγγραφέας επιστημονικής φαντασίας κι ο Θεός να δώσει να είμαι τότε αν όχι καλύτερος συγγραφέας, τουλάχιστον εξίσου ειλικρινής. Συγγνώμη αν το ύφος μου ξενίζει, αλλά δεν το 'χω ξανακάνει αυτό που κάνω τώρα κι αν δεν ήταν ο φίλος μου ο Γιώργος Γούλας, τον οποίο και ευχαριστώ πολύ, κι ο οποίος μου έκανε ένα hype που θα ζήλευε κι η Μαντόνα, δεν ξέρω αν θα ήμουν καν εδώ.\nΌπως κάμποσοι συνομήλικοί μου, μεγάλωσα διαβάζοντας το "Χωρίς Οικογένεια", τον "Ρομπέν των Δασών", τον "Ιβανόη" και τον "Μιχαήλ Στρογκώφ". Για μένα τουλάχιστον η λογοτεχνική συνειδητοποίηση ήρθε όταν διάβασα Παπαδιαμάντη. Τότε ξύπνησε μέσα μου η αναζήτηση της πεμπτουσίας του διηγήματος. Μιλώντας έτσι, κάποιος θα μπορούσε να με μεμφθεί ότι θεοποίησα το διήγημα κι ότι υπερτίμησα τους δηλωμένα διηγηματογράφους. Ας μη χρησιμοποιήσουμε υπερθετικά. Ανέφερα αυτά για να σας δηλώσω ότι η γραπτή μου έκφραση παίρνει τελικά τη μορφή διηγήματος. Κι αν κάποιος με επαναφέρει θυμίζοντας ότι ο προαναφερθείς Αλέξανδρος Παπαδιαμάντης είναι ο δημιουργός της "Φόνισσας" εγώ απλά θ' αποκριθώ ναι, αλλά και του "Μοιρολογιού της Φώκιας". Κάτι από τα καθ' ημάς: έχοντας διαβάσει πολλά απ' τον αγαπημένο μου Άλφρεντ Βαν Βογκτ, διαπίστωσα ότι μάλλον συνήθιζε να συγγράφει νουβέλες - πές τα εκτενή διηγήματα - και μετά να τα συρράφει σε μυθιστορήματα. Μεγαλοφυές, θα πουν κάποιοι. Πανούργο, κάποιοι άλλοι. Πολύ ωραία, λέω εγώ.\nΔιηγήματα, λοιπόν, περιέχει και η δεύτερη αυτή συλλογή. Διηγήματα με ανθρώπινες ιστορίες, ιστορίες μιας εναλλακτικής καθημερινότητας, ιστορίες per ardua και ίσως και ad astra. Ας μην πω γενικότητες που μπορεί να θολώσουν την εικόνα του καθενός διηγήματος. Θα πω πολύ λίγα λόγια για το καθένα ξεχωριστά, Αλλά, πριν απ' όλα κάτι για το όνομα της συλλογής, τον Αυτοκράτορα του Δρόμου. Είναι αυτή η μοναχική φιγούρα στο εξώφυλλο, αυτή η πιο μουντή σκιά μες στις σκιές ενός καταρρέοντα κόσμου. Είναι ο Πρώτος και ο Έσχατος. Στέκεται με αξιοπρέπεια κι ατενίζει αυτό που είναι πια η αυτοκρατορία του και σκέφτεται ότι πράγματι αυτό που βλέπει, αυτό που είναι, αυτό του αξίζει. Να είναι ο Κύριος του Μηδενός, ο Κυρίαρχος του Τίποτα ή αλλιώς, ο Αυτοκράτορας του Δρόμου. Στέκεται στη μέση του δρόμου, απ' τον οποίο δεν περνά πια κανείς ούτε πρόκειται να περάσει. Θυμάται εποχές που οι παρελάσεις λάμπρυναν τις ένδοξες μέρες, όταν η αυτοκρατορία του έσφυζε από ζωή και τα κτίρια άστραφταν. Τώρα όμως η αιώνια νύχτα έπεσε πάνω στην πρωτεύουσά του και το φεγγάρι δε μπορεί πια να καθρεφτιστεί στους τρούλους των μελάθρων. Τις γκρίζες μέρες που θ' ακολουθήσουν δεν θα ανθούν τα χρυσάνθεμα ούτε οι φιλοπαίγμονες πυγολαμπίδες θα σπινθηρίζουν τις μακριές νύχτες. Και θα 'ναι πολλές αυτές οι μέρες κι αυτές οι νύχτες κι ο αυτοκράτορας θα στέκεται πάντα εκεί, όχι κατ' ανάγκη ενατενίζοντας το οικτρό μέλλον, αλλ' αναπολώντας το θείο παρελθόν. Αλλά, όπως αρμόζει σε έναν ευγενή, χωρίς πίκρα παρά με φιλοσοφική διάθεση, αναγνωρίζει ότι δεν είναι αναξιοπαθών· τουναντίον, αυτός που γεύτηκε το μεγαλείο, αυτός δικαιούται και να ζήσει την παρακμή.\nΠάντως ας μη νομιστεί ότι τα διηγήματα είναι αίνοι στην παρακμή. Διακατέχονται από πνεύμα διαμαρτυρίας, ναι, αστεΐζονται στρεβλά, ναι, αλλά δεν ενδίδουν στην παρακμή γιατί απλά δεν την ευαγγελίζονται. Αυτά, βέβαια, είναι δική μου κρίση, ίσως γιατί αισθάνομαι αισιόδοξος. Ο αναγνώστης θα βγάλει τα δικά του συμπεράσματα. Λίγα, λοιπόν, λόγια για το κάθε διήγημα.\nΣκηνή Δρόμου: Μια ομάδα ανθρώπων εργάζονται σε έναν αφιλόξενο πλανήτη. Οι αλλόκοτες συνθήκες δεν επηρεάζουν τη βάση του ψυχισμού τους. Η βασική πορεία ζωής και θανάτου δεν λοξοδρομεί. Απλά, μια σκηνή δρόμου, πράγματα που γίνονται γιατί... γίνονται. Μ' αυτό το διήγημα συμμετέσχον στο Εργαστήρι Συγγραφέων και ο Γιώργος Γούλας πρότεινε να το αναγνώσω, όπως γράφει και το πρόγραμμα.\nΤο Φεγγάρι που Καθρεφτίζεται στο Ποτάμι: Μια ερμηνεία που κάπου διάβασα για την τωρινή σημαία του Λάος (συνημμένο 1) είναι ότι αναπαριστά το φεγγάρι που καθρεφτίζεται στο ποτάμι. Μια ειρηνική εικόνα, αντίθετα με τα τεκταινόμενα στο διήγημα, αν και πολύ κοντά στην πραγματικότητα, αν τα λίγα που γνωρίζω για την ιστορία της εν λόγω χώρας είναι αληθινά. Ανθρώπινη βία μέσα στην ατάραχη, πες άφροντι φύση. Αναφορές σε σημερινές πραγματικότητες και άνθρωποι παρασυρμένοι στο στρόβιλο αυτών των πραγματικοτήτων. Ένας στρατιώτης ξεκινά να πολεμήσει, μη ξέροντας γιατί, τελικά πεθαίνει έχοντας αναγκαστεί να βρει μόνος του λίγες απαντήσεις.\nΜετά τον Πόλεμο: Πάλι στρατιώτης ο ήρωας και μεγαλύτερη, ίσως, ηρωίδα η σύζυγός του. Μια παράγραφος μέσ' απ' το κείμενο, όπου μιλάει η γυναίκα στο στρατιώτη: "Μάτρο μου, στο 'πα και χθες. Μην προσπαθείς να με κάνεις να νιώσω αισιοδοξία. Πιο πολύ νιώθω ότι εσύ χάνεις επαφή με την πραγματικότητα. Το 'ξερα, και πιστεύω κι εσύ το 'ξερες, μετά τον πόλεμο αποκαλύπτεται όλη η μιζέρια και η ξεφτίλα των ανθρώπων... που δεν αξίζουν πια να λέγονται άνθρωποι. Εσύ νομίζεις η αγριότητα βρίσκεται μέσα στον πόλεμο... εγώ σου λέω ότι φαίνεται μετά τον πόλεμο". Πάλι βουβός θεατής η γαλήνια φύση στην κτηνωδία που δεν παύει κι αφού έχουν τελειώσει οι σφαγές. Στο τέλος πεθαίνει ο ήρωας. Αυτός, λίγο πιο τυχερός, βρήκε τις απαντήσεις.\nΣτην ενότητα Απ' το Προσωπικό Ημερολόγιο της Βέσπας Μ. Μαμμιλίρι προεικάζω σκηνές του μέλλοντος, συνήθως ανθρώπους που προσπαθούν να ξανακερδίσουν την αναχωρούσα ανθρωπιά τους, που παλεύουν ν' αφήσουν το στίγμα τους σ' ένα απέραντο σύμπαν. Ειδικά στην περιγραφή πειραματίζομαι με εναλλακτικούς όρους του παρόντος που περιγράφουν μελλοντικές συνθήκες που τώρα νοούνται απίθανες.\nΟ Αυτοκράτορας Ναντραμάς ο 1ος, ο Γήινος: Ένα καλό ανθρωπάκι, με βάση της παιδείας του όχι τον δυτικό πολιτισμό, πάει στ' άστρα, συζητά με ένα λαό που έχασε την προσωπικότητά του και καταφέρνει να τους βάλει σε ένα δρόμο πιο κοντά στα ανθρώπινα - άσχετα αν είναι εξωγήινοι - παρά στα γαλαξιακά. Το περιεχόμενο του κειμένου είναι σοβαρό, το ύφος του διόλου. Η γλώσσα αντικατοπτρίζει την έφεσή μου για λογοπαίγνια και στόμφο. Ας εκληφθεί σαν ευθυμογράφημα.\nΟ Αφηρημένος Σμηνίας: Ένα άλλο άκακο ανθρωπάκι. Είναι καλόβουλος, ονειροπόλος, ιδεολόγος αλλά ανίκανος. Το όραμά του είναι μεγάλο - με το μικρό του τρόπο - σαν το σύμπαν, αλλά η ανθρώπινη αδυναμία του τον προσγειώνει. Αυτός, βέβαια, συνεχίζει να πετά στα σύννεφα.\nΟ Προξενητής: Ένας ακόμα απλός άνθρωπος πασχίζει να δείξει ότι η ποιότητα ζωής δε μετριέται με τα μεγέθη και σίγουρα όχι με τον πλούτο, την εξουσία και τη χλιδή. Φωνή βοώντος εν τω στερεώματι. Μοιάζει λίγο με φωσκολικό δράμα, αλλά χωρίς δάκρυα.\nipse dixit: Ή τι αξίζουν τα λόγια. Ο τίτλος, όπως πιθανόν αναγνωρίζετε, είναι το αξίωμα με το οποίο οι Σχολαστικοί του Μεσαίωνα έθεταν δειλά τα θεμέλια της Νέας Γνώσης, παίρνοντας υλικά απ' τον Αριστοτέλη. Αυτός έφα, έλεγαν και οι μαθητές του Πυθαγόρα κι άντε ν' αποδείξεις ότι ο αλαφροΐσκιωτος δάσκαλός τους είχε άδικο. Τώρα τι καταλάβαιναν Φράγκοι, Γότθοι κι Οστρογότθοι απ' τη μέθοδο του Αριστοτέλη, άλλο τόσο καταλαβαίνω κι εγώ τι λέει αυτό το κείμενο.\nΗ Παρέλαση: Δε μπορώ να καυχηθώ ότι κατάλαβα ακριβώς πού το πήγαινε ο Κάφκα στα κείμενά του. Αυτή η αβεβαιότητα με ώθησε στην συγγραφή της Παρέλασης. Υποδύθηκα, προσωποποιήθηκα τον καλλιτέχνη ανήμπορο μπροστά στο μεγαλείο του Παραλόγου, αδύναμο μπροστά στη σκοτεινή γοητεία του Φανταστικού. Με υποβλητική περιγραφή εκτυλίσσεται μια απλή σκηνή: μια μπάντα παρελαύνει και δε σταματάει ούτε μπροστά από έναν τοίχο. Τον γκρεμίζει και συνεχίζει να παρελαύνει. Το κείμενο δημοσιεύτηκε σε περιοδικό της Καβάλας.\nΑπόφαση: Απλή, ανθρώπινη, μου 'ρχεται να πω ρουστίκ σκηνή. Ένας παππούς παίζοντας διδάσκει στο εγγονάκι του την αξία του να μπορείς να παίρνεις αποφάσεις. Στην περίπτωσή του, να πρέπει να παίρνει αποφάσεις. Το διήγημα είναι μικρό, ας μην πω το τέλος.\nΥδροσταθμυλλίδα: Κι αυτό το αφήγημα είναι μικρό. Το ζουμί: μια λιμπελλούλη φιλοσοφεί, υποδεικνύοντας ότι κακώς και λανθασμένα φέραμε το Θεό στα μέτρα μας.\nmillennium: Ο ήλιος μας, τσαντισμένος που δεν τον καλέσαμε στο πάρτι της χιλιετίας, παραληρεί.\nΕπιστολή: Ένα αρχαίο κείμενο έρχεται στο φως. Περιγράφει ένα περιστατικό σε μια εποχή ακμής ενός βασιλείου. Ερωτικό, λάγνο, σχεδόν πρόστυχο. Μόνη ανάσχεση οι... άγνωστες - αλλά εύκολα εννοούμενες - λέξεις. Προτίμησα ν' ακουστεί εξωτικό, όπως τα αγαπημένα μου fantasy αναγνώσματα κι ας μην έχει γλωσσολογική τεκμηρίωση - ένα μικρό μου πάθος. Σας δίνω ένα στοιχείο: τα μισά που λένε για τους Μινωίτες αν είναι αλήθεια...\nΗ 35η Μαΐου: Ο τίτλος ίσως προϊδεάσει για κάτι ασυνήθιστο. Εγώ θα έλεγα για τη συνηθισμένη ανθρώπινη απερισκεψία, που αυτή τη φορά οδήγησε στο δρόμο μη επιστροφής. Και τώρα είναι πια αργά για δάκρυα και συγχώρεση, γιατί δεν υπήρχε συγχώρεση για την Πανδώρα που άνοιξε το απαγορευμένο κουτί και αμολήθηκαν χίλιες συμφορές, ούτε για τον κάλφα του μάγου που έπαιξε με τα μαγικά του αφέντη του, ενώ δεν τα κάτεχε όσο έπρεπε.\nΜέρες Χρυσανθέμων και Παραμύθι: Στίχοι μελοποιημένοι. Εικόνες ανακεκλημένες πάλι από fantasy. Αν ευκαιρήσω θα σας το τραγουδήσω.\nΑυτά τα λίγα είχα να πω. Θα ήθελα, τέλος, να εκφράσω τις ευχαριστίες μου σε πρόσωπα που με βοήθησαν να δραστηριοποιηθώ στο χώρο. Ευχαριστώ, λοιπόν, θερμά το Γιώργο Γούλα, τον Κώστα Ρωμοσιό και τους λοιπούς Φανταστικούς Αργοναύτες, το Γιώργο Μπούρα, το Θανάση Μάργαρη, το Νίκο Θεοδώρου και το Δημήτρη Βανέλλη. Ακόμα ευχαριστώ για την εργασία τους το Γιώργο Τραγάκη, που φιλοτέχνησε το εξώφυλλο και το λογότυπο, το Μιχάλη Σπανίδη, το Μιχάλη Πασχίδη και την Αθηνά Ηλιάδου.\nΤέλος και αναδρομικά χρωστώ να συμπληρώσω και προφορικά το ευχαριστήριο κείμενο στην πρώτη μου συλλογή διηγημάτων Το Όπλο και άλλα Διηγήματα από Αλλού. Το συμπλήρωμα έχει ως εξής: Η κριτική επιτροπή που απένειμε τα βραβεία "Ικαρομένιππος" για το 1996 αποτελείτο από τους (κατ' αλφαβητική σειρά) : κο. Βερέττα, κο. Κουσουνέλο, κο. Λάζο, κο. Παναγιωτάτο, κα. Παστουρματζή. Ο συγγραφέας ευχαριστεί θερμά σύμπασα την επιτροπή.


Τα Οικονομικά της Υγείας και της Ασφάλειας | Euronews\nΤα Οικονομικά της Υγείας και της Ασφάλειας\nΌλοι κάποιες στιγμές πρέπει να νιώθουμε ένοχοι, διότι αγνοούμε τις σημάνσεις για την Υγεία και Ασφάλεια, στο δρόμο, στα γραφεία και τους χώρους εργασίας.\nΚαι όμως αυτό σχετίζεται κατά πολύ με την οικονομική μας ανάπτυξη.\nΣτο νέο επεισόδιο της σειράς Real Economy, μεταφερόμαστε στην Ισπανία για να κατανοήσει τα οικονομικά δεδομένα της Υγείας και Ασφάλειας με τον Ευρωπαϊκό Οργανισμό για την Ασφάλεια και την Υγεία στην Εργασία, περισσότερο γνωστό ως OSHA, και να εξετάσουμε τι μέτρα λαμβάνει μια βιομηχανία.\nΣτη συνέχεια μεταβαίνουμε στο Βέλγιο, για να κατανοήσουμε πώς οι εταιρείες και οι εργαζόμενοι καινοτομούν, ώστε να εξασφαλιστεί ότι δεν είναι μόνο σωματικά ικανοί, αλλά και ψυχικά προετοιμασμένοι για να εργαστούν σε δύσκολες στιγμές.\nΠοια η σημασία της Υγείας και Ασφάλειας; *\nΚυρίαρχος στόχος είναι να αποτραπούν οι απώλειες από τη δουλειά ή οι αναρρωτικές άδειες, λόγω των προβλημάτων στο χώρο εργασίας…\nΗ Υγεία και Ασφάλεια ασχολείται με την προσαρμοστικότητα στο χώρο εργασίας, με τις δεξιότητες και τις ικανότητές μας, καθώς και τη φροντίδα των φυσικών αναγκών μας …, αλλά επίσης περιλαμβάνει τη φροντίδα της γενικής κατάστασης της υγείας μας, στο χώρο εργασίας.\nΠως όμως όλα αυτά «δένουν» με την οικονομία και την ανάπτυξη; Ας το ανακαλύψουμε!\nΜια φανταστική περίπτωση *\nO Φίλιππος είναι κρεοπώλης που απασχολεί προσωπικό 25 ατόμων.\nΗ προστιθέμενη αξία με την ειδίκευση στην παραγωγή κρέατος, αυξάνει την παραγωγικότητα της επιχείρησής του.\nΑυτό ενισχύει τη δυνατότητα να πληρωθούν οι φόροι, μεγαλώνει τις πωλήσεις και συμβάλει στην συνολική ανάπτυξη της οικονομίας της χώρας του.\nΑλλά ο Φίλιππος δεν έχει εφαρμόσει κανόνες για την υγεία και την ασφάλεια, καθώς ο ίδιος πιστεύει ότι αυτό του κοστίζει.\nΈτσι τα ατυχήματα και οι ασθένειες αρχίζουν να αυξάνονται… και κατά μέσο όρο 2 ή 3 υπάλληλοι του, βγαίνουν σε αναρρωτική άδεια.\nΗ παραγωγικότητα της επιχείρησης του Φίλιππου πέφτει, καθώς έχει να πληρώσει μισθούς, αποζημιώσεις και προφανώς, κάλυψη ιατρικών εξόδων.\nΈχει, επίσης, την επισκευή των μηχανημάτων που παθαίνουν ζημιές, αλλά και να εκπαιδεύσει τους αντικαταστάτες, κάτι που κοστίζει σε χρόνο και χρήμα.\nΜε λιγότερους πελάτες το ηθικό μεταξύ των εργαζομένων πέφτει, προκαλώντας περαιτέρω μείωση της παραγωγικότητας.\nΟι εργαζόμενοι που αρρωσταίνουν ή έχουν ατυχήματα, βλέπουν μείωση των εσόδων τους και κατ’ επέκταση του βιοτικού τους επιπέδου.\nΑυτό προσθέτει βάρος στην οικογένεια και τους φίλους, ενώ αυξάνεται το κόστος για την οικονομία, καθώς οι εργαζόμενοι χρειάζονται κοινωνική και οικονομική υποστήριξη, μαζί με την ιατρική περίθαλψη.\nΌσοι βγαίνουν από το εργατικό δυναμικό, έχουν δε ανάγκη περαιτέρω οικονομικής και κοινωνικής στήριξης.\nΟι κοινωνικοί και οικονομικοί δείκτες καταγράφουν ζημιές και η απώλεια παραγωγικότητας στις επιχειρήσεις, όπως του Φίλιππου οδηγεί επίσης σε μείωση της ανάπτυξης.\nΠρόκειται με λίγα λόγια για ένα «φαύλο κύκλο»! http://www.hesapro.org/files/Background_Research.pdf\nΗ Υγεία και Ασφάλεια είναι καλή για όλους *\nΣτην Ευρώπη χάνουμε κατά προσέγγιση 83 εκατομμύρια ημέρες το χρόνο, λόγω εργατικών ατυχημάτων…\nΤα 3/4 από τους εργαζόμενους θα πάρουν μια μέρα ρεπό. Όμως σχεδόν ένας στους τέσσερις θα βρεθεί εκτός δουλειάς περισσότερο από ένα μήνα.\nΑλλά δεν είναι μόνο αυτό, καθώς σε αναρρωτικές άδειες χάνονται 367 εκατομμύρια ημέρες λόγω των ασθενειών που σχετίζονται με την εργασία.\nΑυτό ρίχνει την παραγωγικότητα!\nΥπάρχει χρηματοδότηση από το Ευρωπαϊκό Κοινωνικό Ταμείο.\nΤο νέο Στρατηγικό Πλαίσιο για την Υγεία και την Ασφάλεια στην Εργασία, της περιόδου 2014-2020 έχει ως στόχο να αντιμετωπίσει τις προκλήσεις της Ευρώπης … τη γήρανση του πληθυσμού, την καλύτερη εφαρμογή των υφιστάμενων κανόνων και την πρόληψη των ασθενειών που σχετίζονται με την εργασία.\nΑς παρακολουθήσουμε το οδοιπορικό της Μόνικα Πίνα έξω από το Μπιλμπάο της Ισπανίας, όπου ο Ευρωπαϊκός Οργανισμός για την Ασφάλεια και την Υγεία, επιχειρεί να βρει πως και τι μπορεί να γίνει τώρα.\nΤα εργατικά ατυχήματα στην Ευρώπη αντιπροσωπεύουν ένα βαρύ οικονομικό φορτίο που εξακολουθεί να είναι δύσκολο να μετρηθεί ποσοτικά.\nΠερίπου 55 δισ. ευρώ ήταν το εκτιμώμενο κόστος το 2000. Σήμερα αυτό το κόστος εξακολουθεί να είναι σημαντικό.\nΙδιαίτερα σε τομείς όπως ο κατασκευαστικός τομέας, όπου τα ατυχήματα εξακολουθούν να χτυπούν αμείλικτα.\nΣε αυτή τη βιομηχανία συνέβαινε το 26,1% του συνόλου των θανατηφόρων ατυχημάτων το 2012. Στην Ισπανία, τα στοιχεία εξακολουθούν να είναι ανησυχητικά.\nΑνθρώπινη… αιμορραγία στις κατασκευές *\n«Το 2013, το 2014 και το 2015 τα πράγματα ήταν πολύ άσχημα. Το διάστημα από το 2008 έως το 2012, ο δείκτης κατέγραψε 5.000 ατυχήματα ανά 100.000 εργαζομένους.\n«Τα τελευταία στοιχεία αναφέρουν περισσότερα από 6.500 ατυχήματα», λέει ο Ενρίκε Κοράλ, Γενικός Διευθυντής της Ένωσης Εργατών στον τομέα των κατασκευών.\nΠερίπου 2,5 εκατομμύρια άνθρωποι στην Ευρώπη, έπεσαν θύματα ενός μη θανατηφόρου εργατικού ατυχήματος το 2012.\nΤα θανατηφόρα δυστυχήματα ήταν πάνω από 3.500.\nΑυτό σημαίνει ότι υπήρξαν κατά μέσο όρο 2,44 θάνατοι ανά 100.000 εργαζόμενους. Τα στοιχεία διαφέρουν από χώρα σε χώρα. Κυμαίνονταν πάνω από πέντε στην Πολωνία και λιγότερο από ένα, σε χώρες όπως η Γερμανία, η Δανία και η Ολλανδία.\nΗ γεφύρωση του χάσματος παραγωγικότητας *\nΠολλές μελέτες έχουν δείξει ότι τα εργατικά ατυχήματα μπορεί να επηρεάσουν τις οικονομικές επιδόσεις των επιχειρήσεων, αλλά και την οικονομία μιας χώρας. Συναντήσαμε στο Μπιλμπάο τη διευθύντρια του Ευρωπαϊκού Οργανισμού για την Ασφάλεια και την Υγεία.\n«Πολλές χώρες στην Ευρώπη, έχουν τη δική τους μεθοδολογία για τον υπολογισμό του κόστους. Η Γερμανία, για παράδειγμα. υπολογίζει ότι η κακή χρήση της ασφάλειας και της υγείας, οδηγεί σε απώλεια ύψους 90 δισεκατομμυρίων ευρώ και αυτό σημαίνει ό,τι χάνεται κάπου το 3,2% του ΑΕΠ», λέει η Κρίστα Σέντλατσεκ.\nΗ παγκόσμια απώλεια ΑΕΠ λόγω των εργατικών ατυχημάτων και ασθενειών, έχει εκτιμηθεί γύρω στο 4%. Στην Ευρώπη, αυτό θα κυμανθεί μεταξύ 2,6 και 3,8% σε ετήσια βάση.\nΟι επί μέρους μελέτες, φανερώνουν ότι η Υγεία και Ασφάλεια δεν θα πρέπει πλέον να θεωρείται ως καθαρό κόστος. Και αυτό διότι μια επένδυση ενός (1) ευρώ για την ευεξία στην εργασία, μπορεί να παράγει τουλάχιστον 2,2 ευρώ που επιστρέφουν στον επενδυτή.\nΤα πιθανά οφέλη απο την πρόληψη\nΣτο Μπιλμπάο ένα κατασκευαστικό εργοτάξιο εποπτεύεται από τη δημόσια επιχείρηση Visesa.\nΗ επικεφαλής Υγείας και Ασφάλειας, εξηγεί τα οφέλη από την επένδυση στην πρόληψη!\n«Το κόστος για την Υγεία και Ασφάλεια στο εργοτάξιο είναι περίπου 289.000 ευρώ για δύο χρόνια. Τα μέτρα ασφάλειας που εφαρμόζονται συνεπάγονται τη μείωση της δυνατότητας των κυρώσεων ή του μπλοκαρίσματος της παραγωγής. Για παράδειγμα, σταματώντας την παραγωγή στο εργοτάξιο αυτό κοστίζει 3.500 ευρώ ανά ημέρα», τονίζει η Μάιτε Πριέτο.\nΗ ευρωπαϊκή νομοθεσία παρέχει ένα δεσμευτικό πλαίσιο, αλλά η εφαρμογή του διαφέρει από χώρα σε χώρα, από κλάδο και μέγεθος επιχείρησης. Οι δυσκολίες που εντοπίζονται στην Ισπανία εμφανίζονται και σε πολλές ακόμη χώρες.\n«Οι μικρομεσαίες επιχειρήσεις που αποτελούν την πλειοψηφία των επιχειρήσεων στην Ισπανία, δεν είναι μέρος της Υγείας και Ασφάλειας, δεν έχουν συγκεκριμένους υπαλλήλους για αυτό. Ως εκ τούτου δεν υπάρχει τμήμα που να ειδικεύεται στην Υγεία και Ασφάλεια και αυτό οδηγεί συχνά σε μη κατανοητές απαιτήσεις», λέει η Πριέτο.\nΕκτός από τα εργατικά ατυχήματα στην Ευρώπη, η έκθεση σε επικίνδυνες ουσίες στο χώρο εργασίας πιστεύεται ότι «συμβάλλει» σημαντικά, στη θνησιμότητα μέσω καρκινογόνων ασθενειών. Αυτό εκτιμάται ότι θα οδηγήσει σε μια παγκόσμια επιβάρυνση κατά 152.000 θανάτους και σχεδόν 1,6 εκατομμύρια αναπήρους.\nΣτις πιθανές αρνητικές επιπτώσεις περιλαμβάνεται η δαπανηρή πρόωρη συνταξιοδότηση, η απώλεια ειδικευμένου προσωπικού, οι μεγάλες ιατρικές δαπάνες και τα ασφάλιστρα.\n«Σχεδόν το 1% του ΑΕΠ στη Βρετανία χάνεται εξ αιτίας των παθήσεων καρκίνου σε εργατικούς χώρους», λέει η Κρίστα Σέντλατσεκ.\nΠροβλήματα υγείας στο χώρο εργασίας*\nΚάπου το 8,6% των εργαζομένων στην ΕΕ ανέφερε ένα πρόβλημα υγείας, που σχετίζεται με την εργασία, τους τελευταίους 12 μήνες. Αυτό αντιστοιχεί σε περίπου 23 εκατομμύρια ανθρώπους. Στην κορυφή, είναι τα μυοσκελετικά προβλήματα και ακολουθεί το άγχος και η κατάθλιψη.\nΠοτέ δεν μπορεί να γνωρίζει κανείς κοιτάζοντας τους χαλαρούς ανθρώπους, τα θέματα ψυχικής υγείας που τους απασχολούν.\nΓια να σταματήσει το κάπνισμα ή να αλλάξει θέσεις εργασίας το 1/5 στην Ευρώπη … κοστίζει στις εταιρείες δύο φορές, όσο δηλαδή οι απλές αναρρωτικές άδειες και 5 φορές τον αριθμό των ατυχημάτων.\nΚοστίζει επίσης 240 δισεκατομμύρια ευρώ το χρόνο… το 43% από αυτά βγαίνουν απευθείας από το κόστος της ιατρικής περίθαλψης και το 57% από την απώλεια παραγωγικότητας.\nΗ επόμενη στάση είναι στο Βέλγιο για να δούμε τι κάνουν οι εργαζόμενοι και οι επιχειρήσεις ώστε να αντιμετωπίσουν τη συνολική κατάσταση.\nΕίναι προβληματικό το γραφείο σας; *\nΟι καταστάσεις στρες που σχετίζονται με το εργασιακό άγχος και τους ψυχοκοινωνικούς κινδύνους είναι υπεύθυνες για σχεδόν το ήμισυ του αριθμού των εργάσιμων ημερών που χάνονται κάθε χρόνο. Απουσίες που οφείλονται στο στρες, την κατάθλιψη και την επαγγελματική εξουθένωση, αυξάνονται σε ολόκληρη την Ευρώπη. Τα γραφεία αποδεικνύεται ότι είναι τα πιο περίπλοκα μέρη που οι άνθρωποι θα μπορούσαν να φανταστούν.\nΤο κύριο ζήτημα για την αντιμετώπιση των ψυχοκοινωνικών κινδύνων φαίνεται να είναι το ταμπού που εξακολουθεί να υπάρχει σε περίπου 30% των ευρωπαϊκών ιδρυμάτων ώστε να μιλήσουν ανοιχτά για αυτά τα θέματα.\nΑυτή η απροθυμία μεγαλώνει μαζί με το μέγεθος της επιχείρησης.\nΤο θέμα δεν φαίνεται να αφορά τη Siemens στο Βέλγιο, καθώς η εταιρεία έχει φροντίσει όχι μόνο για την υγεία και την ασφάλεια, αλλά και για την ευημερία των εργαζομένων. Η εταιρεία είναι μεταξύ εκείνων που επιχορηγείται από τον Ευρωπαϊκό Οργανισμό για την Ασφάλεια και την Υγεία στην Εργασία, ως μια καλή πρακτική διαχείρισης του στρες και των ψυχοκοινωνικών κινδύνων.\n«Το Fit@Work είναι ένα πρόγραμμα προαγωγής της υγείας για την απόκτηση ενός υγιούς τρόπου ζωής στους εργαζόμενους μας… Έχουμε την υγεία και τη διατροφή, έχουμε σωματική άσκηση και επίσης έχουμε την ψυχική και ψυχοκοινωνική αποκατάσταση» λέει λέει ο Πατρίκ ντε Μπουβιέ επικεφαλής τους τμήματος Περιβάλλοντος Υγείας και διευθυντής Ασφάλειας, της Siemens Βελγίου.\nΌλα είναι θέμα μυαλού*\nΟ Φρανσουά όπως και οι μισοί από τους 1.500 υπαλλήλους της εταιρείας στο Βέλγιο, έχουν χρόνο να ασκούνται σωματικά κάθε εβδομάδα στο χώρο εργασίας. Όχι μόνο με κοιλιακούς, αλλά και προπονητικές συνεδρίες, συμπεριλαμβανομένης της διαχείρισης του στρες. Όλα αυτά είναι μέρος ενός σχεδίου για το οποίο η εταιρεία επένδυσε το 2013 περίπου 500.000 ευρώ για τρία χρόνια.\n«Γιατί να ξεκινήσουμε κάτι που μπορεί μετά απο μερικά χρόνια να σταματήσει; Είναι δύσκολη απάντηση! Έχει αποδειχθεί ότι η φροντίδα για την ευημερία των ανθρώπων βοηθά τόσο πολύ που είναι πραγματικά ένα συν για την εταιρεία. Ή πιστεύετε σε αυτό ή δεν το κάνετε!», λέει ο Μπουβιέ.\nΗ βελτίωση των συνθηκών εργασίας στην Ευρώπη εξακολουθεί να είναι το ζητούμενο. Περισσότερο από το μισό του συνόλου των απασχολούμενων, εργάζεται τουλάχιστον ένα Σάββατο το μήνα, ενώ το 45% λένε ότι έχουν εργαστεί στον ελεύθερο χρόνο, προκειμένου να ανταποκριθούν στις απαιτήσεις κατά τους τελευταίους 12 μήνες. Το 3% το κάνει αυτό σε καθημερινή βάση.\nΑνάγκη για μεγαλύτερη προσπάθεια\nΖητήσαμε από την διευθύντρια του Ευρωπαϊκού Οργανισμού για την Ασφάλεια και την Υγεία στο Μπιλμπάο, εάν θα μπορούσε να δώσει μια ευρύτερη εικόνα του προβλήματος στην Ευρώπη.\n«Βλέπουμε ότι στην Ευρώπη το 80% των διευθυντικών στελεχών έχουν επίγνωση των κινδύνων και έχουν αρκετές πληροφορίες, αλλά μόνο το 30% των επιχειρήσεων λαμβάνει μέτρα. Έτσι, υπάρχει έλλειψη εφαρμογής μέτρων που σχετίζονται με τους ψυχοκοινωνικούς κινδύνους.\nΚάπου 4 στους 10 εργαζόμενους λένε ότι δεν τους χειρίζονται σωστά σε εταιρικό επίπεδο», λέει.\nΟι Βρυξέλλες στοχεύουν στη βελτίωση της εφαρμογής του ευρωπαϊκού νομικού πλαισίου. Μέχρι στιγμής, μόνο οι μισές από τις επιχειρήσεις που ρωτήθηκαν στο πλαίσιο ευρωπαϊκής έκθεσης έχουν επαρκείς πληροφορίες σχετικά με το πώς να συμπεριλάβουν τους ψυχοκοινωνικούς κινδύνους στην αξιολόγηση των κινδύνων, κάτι που αποτελεί τη βάση για την οικοδόμηση ενός υγιούς περιβάλλοντος εργασίας.


Αθλητικά Συμπληρώματα - Aegean Pharmacy\nΠρωτεΐνες & Αμινοξέα (7)\nΕπιδόσεις & Αντοχή (7)\nΕμφανίζονται 1 - 16 από 16 στοιχεία\nΛιποσωμιακή Φόρμουλα με γλουταθειόνη σε πόσιμο διάλυμα.\nSustenium Energy Sport 10 Φακελάκια Με Γεύση Πορτοκάλι 200g\nSustenium Energy Sport 10 Φακελάκια-Γεύση Πορτοκάλι.\nMega Foods Hemp Protein Powder 100g\nΑναστέλλει τη λιπογένεση. Διεγείρει τη μυική ανάπτυξη.\nNestlé Meritene Δύναμη και Τόνωση Γεύση Κακάο 9 Μερίδες 270g\nΔύναμη και τόνωση.\nNestlé Meritene Δύναμη και Τόνωση Γεύση Βανίλια 9 Μερίδες 270g\nΔύναμη και τόνωση. Γεύση Βανίλια.